ಕೋವ್ಯಾಕ್ಸಿನ್ಗೆ ಸಮ್ಮತಿ ಕುರಿತು 4ರಿಂದ 6 ವಾರಗಳಲ್ಲಿ ನಿರ್ಧಾರ: ಡಬ್ಲ್ಯುಎಚ್ಒ ಹೊಸದಿಲ್ಲಿ,ಜು.9: ವಿಶ್ವ ಆರೋಗ್ಯ ಸಂಸ್ಥೆ ಡಬ್ಲ್ಯುಎಚ್ಒಯು ಭಾರತ ಬಯೊಟೆಕ್ನ ಕೋವ್ಯಾಕ್ಸಿನ್ ಅನ್ನು ತುರ್ತು ಬಳಕೆಗಾಗಿ ಅಂಗೀಕರಿಸಲಾಗಿರುವ ಲಸಿಕೆಗಳ ತನ್ನ ಪಟ್ಟಿಯಲ್ಲಿ ಸೇರಿಸುವ ಬಗ್ಗೆ ನಾಲ್ಕರಿಂದ ಆರು ವಾರಗಳಲ್ಲಿ ನಿರ್ಧಾರವೊಂದನ್ನು ತೆಗೆದುಕೊಳ್ಳುವ ಸಾಧ್ಯತೆಯಿದೆ ಎಂದು ಡಬ್ಲ್ಯುಎಚ್ಒದ ಮುಖ್ಯ ವಿಜ್ಞಾನಿ ಸೌಮ್ಯಾ ಸ್ವಾಮಿನಾಥನ್ ಅವರು ಸೆಂಟರ್ ಫಾರ್ ಸೈನ್ಸ್ ಆಯಂಡ್ ಎನ್ವಿರಾನ್ಮೆಂಟ್ ಆಯೋಜಿಸಿದ್ದ ವೆಬಿನಾರ್ನಲ್ಲಿ ಮಾತನಾಡುತ್ತ ತಿಳಿಸಿದರು. ಕೋವ್ಯಾಕ್ಸ್ ನಂತಹ ಜಾಗತಿಕ ಖರೀದಿ ಸಂಸ್ಥೆಗಳಿಗೆ ಲಸಿಕೆಗಳನ್ನು ಪೂರೈಸಲು ಲಸಿಕೆ ತಯಾರಿಕೆ ಕಂಪನಿಯು ಡಬ್ಲ್ಯುಎಚ್ಒ ಪೂರ್ವಾರ್ಹತೆ ಅಥವಾ ಇಯುಎಲ್ ಅನ್ನು ಹೊಂದಿರುವುದು ಅಗತ್ಯವಾಗಿದೆ. ಈವರೆಗೆ ಎಂಟು ಲಸಿಕೆಗಳು ಡಬ್ಲ್ಯುಎಚ್ಒನಿಂದ ಇಯುಎಲ್ ಪಡೆದುಕೊಂಡಿವೆ. ಲಸಿಕೆಯ ಸುರಕ್ಷತೆ, ಪರಿಣಾಮಕಾರಿತ್ವ ಮತ್ತು ತಯಾರಿಕೆ ಸ್ಥಿತಿಗಳ ಸಂಪೂರ್ಣ ವಿವರಗಳನ್ನು ಡಬ್ಲ್ಯುಎಚ್ಒಗೆ ಸಲ್ಲಿಸುವುದು ಕಡ್ಡಾಯವಾಗಿದೆ. ಭಾರತ ಬಯೊಟೆಕ್ ಈ ಪ್ರಕ್ರಿಯೆಯಲ್ಲಿದೆ ಎನ್ನುವುದು ತನಗೆ ಗೊತ್ತಿದೆ ಮತ್ತು ಮುಂದಿನ ನಾಲ್ಕರಿಂದ ಆರು ವಾರಗಳಲ್ಲಿ ಕೋವ್ಯಾಕ್ಸಿನ್ ಬಗ್ಗೆ ನಿರ್ಧಾರವೊಂದನ್ನು ಕೈಗೊಳ್ಳುವ ಸಾಧ್ಯತೆಯಿದೆ ಎಂದು ತಾನು ಭಾವಿಸಿದ್ದೇನೆ ಎಂದು ಸ್ವಾಮಿನಾಥನ್ ತಿಳಿಸಿದರು.